b'\n_START_ARTICLE_\nTransportni del kon\xc4\x8dne stopnje rakete z ve\xc4\x8d neodvisnimi razli\xc4\x8dno namerjenimi bojnimi konicami\n_START_PARAGRAPH_\nMIRV (angle\xc5\xa1ko Multiple Independently-targeted Re-entry Vehicle) je voja\xc5\xa1ka kratica, ki ozna\xc4\x8duje Transportni del kon\xc4\x8dne stopnje rakete z ve\xc4\x8d neodvisnimi razli\xc4\x8dno namerjenimi bojnimi konicami._NEWLINE_Ta zasnova se je najprej pojavila v ZDA kot odgovor na nara\xc5\xa1\xc4\x8danje zalog jedrskega oro\xc5\xbeja v Sovjetski zvezi. Na ta na\xc4\x8din je mo\xc5\xbeno z enim balisti\xc4\x8dnim izstrelkom zadeti ve\xc4\x8d razli\xc4\x8dnih tar\xc4\x8d hkrati (ali usmeriti ve\xc4\x8d jedrskih bojnih konic na eno tar\xc4\x8do), kar mo\xc4\x8dno ote\xc5\xbei ali onemogo\xc4\x8di nasprotnikovo obrambo (Sovjetska zveza je namre\xc4\x8d \xc5\xbee v \xc5\xa1estdesetih letih imela delujo\xc4\x8d sistem protibalisti\xc4\x8dne obrambe)._NEWLINE_Poleg na\xc4\x8dina za preobremenitev protibalisti\xc4\x8dne obrambe je lahko uporaba ve\xc4\x8d manj\xc5\xa1ih jedrskih konic bolj u\xc4\x8dinkovita, kot uporaba ene same jedrske konice z ve\xc4\x8djo mo\xc4\x8djo._NEWLINE_Na za\xc4\x8detku so Ameri\xc4\x8dani (kasneje tudi Sovjeti) na tak na\xc4\x8din ob\xc5\xa1li sporazum SALT, ki je omejeval le \xc5\xa1tevilo balisti\xc4\x8dnih izstrelkov, ne pa tudi \xc5\xa1tevila jedrskih konic. V devetdesetih letih je bila uporaba ve\xc4\x8d jedrskih konic prepovedana s sporazumom START II. Danes se na\xc4\x8delo MIRV uporablja samo \xc5\xa1e pri podmorni\xc5\xa1kih balisti\xc4\x8dnih izstrelkih (SLBM).\n_START_SECTION_\nNa\xc4\x8delo delovanja\n_START_PARAGRAPH_\nVe\xc4\x8dstopenjski balisti\xc4\x8dni izstrelek dvigne na podorbitalno trajektorijo majhno dodatno raketno stopnjo z name\xc5\xa1\xc4\x8denimi jedrskimi konicami. V tej stopnji se nahaja tudi sistem vodenja balisti\xc4\x8dnega izstrelka. Ta raketna stopnja ima manj\xc5\xa1e hipergolne (tj. samov\xc5\xbeigne) raketne motorje za potisk in manevriranje; njihov potisk pa je mo\xc5\xbeno natan\xc4\x8dno nastavljati. S pomo\xc4\x8djo teh motorjev se stopnja lahko prestavi na vi\xc5\xa1jo ali ni\xc5\xbejo trajektorijo ter spremeni hitrost. S pomo\xc4\x8djo teh manevrov sistem dostavi jedrske konice na to\xc4\x8dno dolo\xc4\x8deno balisti\xc4\x8dno trajektorijo, ki jih pripelje na izbrano tar\xc4\x8do._NEWLINE__NEWLINE_Pri tem sistemu je natan\xc4\x8dnost zadetka tar\xc4\x8de zelo pomembna, saj je pri zelo natan\xc4\x8dnih sistemih potrebna mo\xc4\x8d bojne konice precej manj\xc5\xa1a, torej jih balisti\xc4\x8dni izstrelek lahko nese ve\xc4\x8d._NEWLINE_Skupaj z jedrskimi konicami se po navadi odvr\xc5\xbeejo tudi kovinski trakovi, metalizirani baloni, ali naprave za motenje radarjev, kar ote\xc5\xbei pravo\xc4\x8dasno detekcijo in protibalisti\xc4\x8dno obrambo. Ti protiukrepi naj bi bili za senzorje protibalisti\xc4\x8dne obrambe \xc4\x8dim bolj podobni pravim jedrskim konicam, kar ote\xc5\xbei lo\xc4\x8devanje med konicami in protiukrepi. Podrobni podatki so \xc5\xa1e danes ena skrbno varovanih skrivnosti, saj bi bilo v nasprotnem primeru za nasprotnike la\xc5\xbeje razviti metode za zmanj\xc5\xa1anje njihove u\xc4\x8dinkovitosti.'